title: Smernica Európskeho parlamentu a Rady (EÚ) 2017/2109 z 15. novembra 2017, ktorou sa mení smernica Rady 98/41/ES o registrácii osôb na palubách osobných lodí plávajúcich do prístavov alebo z prístavov členských štátov Spoločenstva a smernica Európskeho parlamentu a Rady 2010/65/EÚ o ohlasovacích formalitách lodí plávajúcich do prístavov a/alebo z prístavov členských štátov

text:
                  30.11.2017

                  SK

                  Úradný vestník Európskej únie

                  L 315/52

            SMERNICA EURÓPSKEHO PARLAMENTU A RADY (EÚ) 2017/2109
      z 15. novembra 2017,
      ktorou sa mení smernica Rady 98/41/ES o registrácii osôb na palubách osobných lodí plávajúcich do prístavov alebo z prístavov členských štátov Spoločenstva a smernica Európskeho parlamentu a Rady 2010/65/EÚ o ohlasovacích formalitách lodí plávajúcich do prístavov a/alebo z prístavov členských štátov
      EURÓPSKY PARLAMENT A RADA EURÓPSKEJ ÚNIE,
      so zreteľom na Zmluvu o fungovaní Európskej únie, a najmä na jej článok 100 ods. 2,
      so zreteľom na návrh Európskej komisie,
      po postúpení návrhu legislatívneho aktu národným parlamentom,
      so zreteľom na stanovisko Európskeho hospodárskeho a sociálneho výboru (1),
      po porade s Výborom regiónov,
      konajúc v súlade s riadnym legislatívnym postupom (2),
      keďže:

                  (1)

                  Presné a včasné informácie o počte alebo totožnosti osôb na palube lodí sú veľmi dôležité pre prípravu a účinnosť pátracích a záchranných operácií. V prípade nehody na mori môže úplná a kompletná spolupráca medzi príslušnými vnútroštátnymi orgánmi dotknutého štátu alebo dotknutých štátov, prevádzkovateľom lode a ich zástupcami významne prispieť k účinnosti operácií. Určité aspekty uvedenej spolupráce sú upravené smernicou Rady 98/41/ES (3).

                  (2)

                  Z výsledkov kontroly vhodnosti Programu regulačnej vhodnosti a efektívnosti (REFIT) a skúseností získaných počas vykonávania smernice 98/41/ES vyplynulo, že informácie o osobách na palube nie sú pre príslušné orgány vždy ľahko prístupné, keď to potrebujú. Na riešenie tejto situácie by sa súčasné požiadavky smernice 98/41/ES mali zosúladiť s požiadavkami na elektronické ohlasovanie údajov, čo povedie k väčšej efektívnosti. Digitalizácia takisto umožní ľahší prístup k informáciám týkajúcim sa značného počtu cestujúcich v núdzovej situácii alebo po nehode na mori.

                  (3)

                  V priebehu posledných 17 rokov sa dosiahol významný technologický pokrok, pokiaľ ide o prostriedky komunikácie a uchovávanie údajov o pohyboch lodí. Pri európskych pobrežiach sa vytvorilo viacero povinných systémov hlásenia lodí v súlade s príslušnými pravidlami prijatými Medzinárodnou námornou organizáciou (IMO). Právo Únie a aj vnútroštátne právo zabezpečujú, aby lode dodržiavali platné ohlasovacie požiadavky v rámci uvedených systémov. Teraz je nevyhnutné napredovať v oblasti technologických inovácií, a to prehĺbením doterajších výsledkov – aj v medzinárodnej oblasti – a zachovávaním technologickej neutrality za každých okolností.

                  (4)

                  Vďaka vnútroštátnemu kontaktnému miestu uvedenému v smernici Európskeho parlamentu a Rady 2010/65/EÚ (4) a systému Únie na výmenu námorných informácií (SafeSeaNet) uvedenému v smernici Európskeho parlamentu a Rady 2002/59/ES (5) sa umožnilo, zjednodušilo a harmonizovalo zhromažďovanie údajov týkajúcich sa lodí, ich prenos a výmena. Informácie o osobách na palube požadované podľa smernice 98/41/ES by sa preto mali ohlasovať cez vnútroštátne kontaktné miesto, ktoré v núdzovej situácii alebo v prípadenehody umožňuje príslušným orgánom ľahký prístup k údajom v núdzovej situácii alebo po nehode na mori. Počet osôb na palube by sa mal ohlasovať cez vnútroštátne kontaktné miesto použitím vhodných technických prostriedkov, o ktorých by mali rozhodnúť členské štáty. Uvedený počet by sa prípadne mal ohlasovať určenému orgánu prostredníctvom automatického identifikačného systému.

                  (5)

                  Členské štáty by na uľahčenie poskytovania a výmeny informácií ohlasovaných podľa tejto smernice a s cieľom znížiť administratívne zaťaženie mali používať harmonizované ohlasovacie formality ustanovené smernicou 2010/65/EÚ. V prípade nehody týkajúcej sa viac ako jedného členského štátu by mali členské štáty informácie sprístupniť ostatným členským štátom prostredníctvom systému SafeSeaNet.

                  (6)

                  Na to, aby sa členským štátom poskytlo dostatočne dlhé obdobie na doplnenie nových funkcií do vnútroštátnych kontaktných miest, by sa malo stanoviť prechodné obdobie, počas ktorého budú mať členské štáty možnosť zachovať súčasný systém registrácie osôb na palube osobných lodí.

                  (7)

                  Pokrok pri rozvoji vnútroštátnych kontaktných miest by mal byť základom pre prechod na prostredie európskeho kontaktného miesta v budúcnosti.

                  (8)

                  Členské štáty by mali podporovať prevádzkovateľov, a najmä menších prevádzkovateľov, aby využívali vnútroštátne kontaktné miesto. Na zabezpečenie dodržiavania zásady proporcionality by však mali mať členské štáty možnosť udeliť za osobitných podmienok menším prevádzkovateľom, ktorí zatiaľ nevyužívajú vnútroštátne kontaktné miesto a ktorí pôsobia najmä na krátkych domácich plavbách kratších ako 60 minút, výnimku z povinnosti ohlasovať cez vnútroštátne kontaktné miesto počet osôb na palube.

                  (9)

                  S cieľom zohľadniť osobitnú geografickú polohu ostrovov Heligoland a Bornholm a povahu ich dopravných spojení s pevninou by sa mal Nemecku, Dánsku a Švédsku udeliť dodatočný čas na zostavenie zoznamu osôb na palube a počas prechodného obdobia by mali používať súčasný systém na oznamovanie uvedených informácií.

                  (10)

                  Členské štáty by mali mať aj naďalej možnosť znížiť limit 20 míľ vzťahujúci sa na zaznamenávanie a ohlasovanie zoznamu osôb na palube. Toto právo zahŕňa plavby, pri ktorých osobné lode prepravujúce vysoký počet cestujúcich zastavujú v rámci jednej dlhšej plavby postupne v prístavoch vzdialených menej než 20 míľ. V takýchto prípadoch by mali mať členské štáty možnosť znížiť limit 20 míľ tak, aby bolo možné zaznamenať informácie o cestujúcich na palube, ktorí nastúpili v prvom prístave alebo v ďalších prístavoch, požadované podľa tejto smernice.

                  (11)

                  Na poskytnutie včasných a spoľahlivých informácií príbuzným v prípade nehody a v záujme obmedzenia zbytočného zdržania konzulárnej pomoci a iných služieb a uľahčenia postupov identifikácie by oznámené údaje mali obsahovať informácie o štátnej príslušnosti osôb na palube. Zoznam požadovaných zadávaných údajov pri plavbách dlhších ako 20 míľ by sa mal zjednodušiť, objasniť a čo najviac zladiť s požiadavkami na ohlasovanie údajov cez vnútroštátne kontaktné miesto.

                  (12)

                  S ohľadom na zlepšenia elektronických prostriedkov zaznamenávania údajov a berúc do úvahy skutočnosť, že osobné údaje sú zhromažďované pred odchodom lode, by sa časový interval 30 minút, ktorý je v súčasnosti stanovený v smernici 98/41/ES, mal skrátiť na 15 minút.

                  (13)

                  Je dôležité, aby sa všetkým osobám na palube poskytli v súlade s medzinárodnými požiadavkami jasné pokyny, ktorými sa majú riadiť v prípade núdzovej situácie.

                  (14)

                  Na zvýšenie právnej istoty a súladu so súvisiacimi právnymi predpismi Únie, a najmä smernicou Európskeho parlamentu a Rady 2009/45/ES (6), by sa mali aktualizovať alebo vypustiť viaceré zastarané, nejasné a mätúce odkazy. Vymedzenie pojmu „osobná loď“ by sa malo zosúladiť s ostatnými právnymi predpismi Únie tak, aby sa neprekročil rozsah pôsobnosti tejto smernice. Vymedzenie pojmu „chránená námorná oblasť“ by sa malo nahradiť pojmom, ktorý je zosúladený so smernicou 2009/45/ES na účely výnimiek podľa tejto smernice, pričom sa zabezpečí blízkosť pátracích a záchranných zariadení. Vymedzenie pojmu „registrátor cestujúcich“ by sa malo zmeniť tak, aby sa zohľadnili nové povinnosti, ktoré už nezahŕňajú uchovávanie informácií. Vymedzenie pojmu „určený orgán“ by malo vzťahovať na príslušné orgány, ktoré majú priamy alebo nepriamy prístup k informáciám požadovaným podľa tejto smernice. Zodpovedajúce požiadavky na systémy spoločností na registráciu cestujúcich by sa mali vypustiť.

                  (15)

                  Táto smernica by sa nemala vzťahovať na rekreačné jachty ani rekreačné plavidlá. Predovšetkým by sa nemala vzťahovať na rekreačné jachty ani rekreačné plavidlá prenajímané bez posádky, ktoré sa následne nepoužívajú na obchodné účely na prepravu cestujúcich.

                  (16)

                  Členské štáty by mali byť naďalej zodpovedné za zabezpečenie dodržiavania požiadaviek na registráciu údajov vyplývajúcich zo smernice 98/41/ES, najmä pokiaľ ide o presnosť a včasnosť registrácie údajov. Na zabezpečenie súladu informácií by malo byť možné vykonávať náhodné kontroly.

                  (17)

                  Ak opatrenia stanovené v smerniciach 98/41/ES a 2010/65/EÚ zahŕňajú spracúvanie osobných údajov, uvedené spracúvanie by sa malo vykonávať v súlade s právom Únie o ochrane osobných údajov, predovšetkým v súlade s nariadením Európskeho parlamentu a Rady (EÚ) 2016/679 (7) a s nariadením Európskeho parlamentu a Rady (ES) č. 45/2001 (8). Predovšetkým osobné údaje zhromažďované v súlade so smernicou 98/41/ES by sa bez toho, aby boli dotknuté iné zákonné povinnosti v súlade s právom v oblasti ochrany osobných údajov, nemali spracúvať ani používať na žiadny iný účel a nemali by sa uchovávať dlhšie, ako je potrebné na účely smernice 98/41/ES. Osobné údaje by sa preto po bezpečnom ukončení plavby lode, alebo prípadne po skončení vyšetrovania nehody alebo núdzovej situácie či súvisiaceho súdneho konania mali automaticky vymazať bez zbytočného odkladu.

                  (18)

                  Každá spoločnosť by so zreteľom na najnovší stav techniky a náklady na zavedenie opatrení mala v súlade s právnymi predpismi Únie a vnútroštátnymi právnymi predpismi prijať vhodné technické a organizačné opatrenia na ochranu osobných údajov spracúvaných podľa tejto smernice pred náhodným alebo nezákonným zničením alebo náhodnou stratou, zmenou, neoprávneným poskytnutím alebo neoprávneným prístupom k nim.

                  (19)

                  S ohľadom na zásadu proporcionality a na skutočnosť, že je v najlepšom záujme cestujúceho poskytovať pravdivé informácie, sú súčasné prostriedky zhromažďovania osobných údajov na základe vlastného vyhlásenia cestujúcich na účely smernice 98/41/ES dostatočné. Zároveň by sa elektronickými prostriedkami registrácie a overovania údajov malo zabezpečiť, aby sa pre každú osobu na palube zaregistrovali jedinečné informácie.

                  (20)

                  Na zvýšenie transparentnosti a na uľahčenie oznamovania výnimiek a žiadostí o odchýlky zo strany členských štátov by Komisia na uvedený účel mala zriadiť a prevádzkovať databázu. Táto databáza by mala zahŕňať oznamované opatrenia v podobe návrhu aj v prijatej podobe. Prijaté opatrenia by sa mali sprístupniť verejnosti.

                  (21)

                  Údaje týkajúce sa oznámení o výnimkách a žiadostí o odchýlky zo strany členských štátov by sa mali podľa potreby harmonizovať a koordinovať, aby sa zabezpečilo čo najúčinnejšie využívanie takýchto údajov.

                  (22)

                  Vzhľadom na zmeny zavedené Zmluvou o fungovaní Európskej únie (ďalej len „ZFEÚ“) by sa mali zodpovedajúcim spôsobom aktualizovať právomoci udelené Komisii na vykonávanie smernice 98/41/ES. Vykonávacie akty by sa mali prijať v súlade s nariadením Európskeho parlamentu a Rady (EÚ) č. 182/2011 (9).

                  (23)

                  S cieľom zohľadniť vývoj na medzinárodnej úrovni a zvýšiť transparentnosť by sa mala na Komisiu delegovať právomoc prijímať v prípade potreby akty v súlade s článkom 290 ZFEÚ, pokiaľ ide o neuplatňovanie zmien medzinárodných nástrojov na účely tejto smernice. Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov, a aby tieto konzultácie vykonávala v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva. Predovšetkým, v záujme rovnakého zastúpenia pri príprave delegovaných aktov, sa všetky dokumenty doručujú Európskemu parlamentu a Rade v rovnakom čase ako odborníkom z členských štátov, a odborníci Európskeho parlamentu a Rady majú systematicky prístup na zasadnutia expertných skupín Komisie, ktoré sa zaoberajú prípravou delegovaných aktov.

                  (24)

                  S ohľadom na celý monitorovací cyklus návštev Európskej námornej bezpečnostnej agentúry by Komisia mala vyhodnotiť vykonávanie smernice 98/41/ES do 22. decembra 2026 a podať o tom správu Európskemu parlamentu a Rade. Členské štáty by mali spolupracovať s Komisiou pri získavaní všetkých informácií potrebných na uvedené hodnotenie.

                  (25)

                  Na zohľadnenie zmien smernice 98/41/ES by informácie o osobách na palube mali byť zahrnuté do zoznamu ohlasovacích formalít uvedeného v časti A prílohy k smernici 2010/65/EÚ.

                  (26)

                  Aby sa nekládlo neprimerané administratívne zaťaženie na vnútrozemské členské štáty, ktoré nemajú námorné prístavy a pod ktorých vlajkou sa neplavia žiadne osobné lode patriace do rozsahu pôsobnosti tejto smernice, malo by sa takýmto členským štátom umožniť uplatňovať výnimky z ustanovení tejto smernice. To znamená, že pokiaľ je uvedená podmienka splnená, nie sú povinné túto smernicu transponovať.

                  (27)

                  Európsky dozorný úradník pre ochranu údajov bol konzultovaný v súlade s článkom 28 ods. 2 nariadenia (ES) č. 45/2001 a vydal formálne pripomienky 9. decembra 2016.

                  (28)

                  Smernice 98/41/ES a 2010/65/EÚ by sa preto mali zodpovedajúcim spôsobom zmeniť,

            PRIJALI TÚTO SMERNICU:
      Článok 1
      Zmeny smernice 98/41/ES
      Smernica 98/41/ES sa mení takto:

                  (1)

                  Článok 2 sa mení takto:

                              a)

                              druhá zarážka sa nahrádza takto:

                                          „—

                                          „osobná loď“ znamená loď alebo vysokorýchlostné plavidlo, ktoré prepravuje viac než 12 osôb,“;

                              b)

                              šiesta zarážka sa nahrádza takto:

                                          „—

                                          „registrátor cestujúcich“ znamená v relevantných prípadoch zodpovednú osobu určenú spoločnosťou na plnenie povinností Kódexu ISM alebo osobu určenú spoločnosťou na prenos informácií o osobách, ktoré sa nalodili na osobnú loď spoločnosti,“;

                              c)

                              siedma zarážka sa nahrádza takto:

                                          „—

                                          „určený orgán“ znamená príslušný orgán členského štátu zodpovedný za pátranie a záchranu, alebo za výkon ďalších prác po nehode, ktorý má prístup k informáciám požadovaným podľa tejto smernice“;

                              d)

                              deviata zarážka sa vypúšťa;

                              e)

                              v desiatej zarážke sa úvodná veta nahrádza takto:

                                          „—

                                          „pravidelná preprava“ znamená sériu plavieb prevádzkovaných tak, aby zabezpečovali dopravu medzi tými istými dvoma alebo viacerými prístavmi, alebo sériu plavieb z toho istého prístavu a do toho istého prístavu bez medzizastávok, buď:“;

                              f)

                              dopĺňa sa táto zarážka:

                                          „—

                                          „prístavná oblasť“ znamená oblasť vymedzenú v článku 2 písm. r) smernice 2009/45/ES,“;

                              g)

                              dopĺňa sa táto zarážka:

                                          „—

                                          „rekreačná jachta alebo rekreačné plavidlo“ znamená plavidlo, ktoré sa nepoužíva na obchodnú činnosť, a to bez ohľadu na jeho druh pohonu.“

                  (2)

                  Článok 3 sa nahrádza takto:
                  „Článok 3
                  1.   Táto smernica sa vzťahuje na osobné lode s výnimkou:

                              —

                              vojnových lodí alebo vojenských transportných lodí,

                              —

                              rekreačných jácht a rekreačných plavidiel,

                              —

                              lodí využívaných výlučne v prístavných oblastiach alebo na vnútrozemských vodných cestách.

                        2.   Členské štáty, ktoré nemajú námorné prístavy a pod ktorých vlajkou sa neplavia žiadne osobné lode patriace do rozsahu pôsobnosti tejto smernice, môžu uplatňovať výnimky z ustanovení tejto smernice s výnimkou povinnosti stanovenej v druhom pododseku.
                  Členské štáty, ktoré chcú takúto výnimku využiť, oznámia Komisii najneskôr do 21. decembra 2019, či spĺňajú príslušné podmienky, a Komisiu potom každoročne informujú o každej následnej zmene. Takéto členské štáty nesmú povoliť, aby sa osobné lode, ktoré patria do rozsahu pôsobnosti tejto smernice, plavili pod ich vlajkou dovtedy, kým túto smernicu netransponujú a nevykonajú.“

                  (3)

                  V článku 4 sa odsek 2 nahrádza takto:
                  „2.   Pred odchodom osobnej lode sa počet cestujúcich na palube oznámi kapitánovi lode a ohlási sa vhodnými technickými prostriedkami prostredníctvom kontaktného miesta zriadeného podľa článku 5 smernice Európskeho parlamentu a Rady 2010/65/EÚ (*1) alebo, ak sa tak členský štát rozhodne, oznámi sa určenému orgánu prostredníctvom automatického identifikačného systému.
                  Počas prechodného obdobia šiestich rokov od 20. decembra 2017 môžu členské štáty namiesto toho, aby požadovali ohlasovanie informácií cez kontaktné miesto alebo určenému orgánu prostredníctvom automatického identifikačného systému, umožniť, aby sa uvedené informácie naďalej oznamovali registrátorovi cestujúcich spoločnosti alebo pobrežnému systému spoločnosti, ktorý plní tú istú funkciu.

                     (*1)  Smernica Európskeho parlamentu a Rady 2010/65/EÚ z 20. októbra 2010 o ohlasovacích formalitách lodí plávajúcich do prístavov a/alebo z prístavov členských štátov, ktorou sa zrušuje smernica 2002/6/ES (Ú. v. EÚ L 283, 29.10.2010, s. 1).“"

                  (4)

                  Článok 5 sa nahrádza takto:
                  „Článok 5
                  1.   Ak osobná loď opustí prístav nachádzajúci sa v niektorom členskom štáte s cieľom podniknúť plavbu, pri ktorej vzdialenosť medzi miestom odchodu a ďalším prístavom zastavenia presahuje 20 míľ, zaznamenajú sa tieto informácie:

                              —

                              priezviská osôb na palube, ich krstné mená, pohlavie, štátna príslušnosť, dátumy ich narodenia,

                              —

                              informácie týkajúce sa zvláštnej starostlivosti alebo pomoci, ktorá môže byť potrebná v núdzových situáciách, ak je cestujúci ochotný takéto informácie poskytnúť,

                              —

                              v prípade, že tak rozhodne daný členský štát, kontaktné číslo pre prípad núdzovej situácie, ak je cestujúci ochotný takéto informácie poskytnúť.

                        2.   Informácie uvedené v odseku 1 sa zhromaždia pred odchodom a ohlásia prostredníctvom kontaktného miesta zriadeného podľa článku 5 smernice 2010/65/EÚ pri odchode osobnej lode, najneskôr však 15 minút po jej odchode.
                  3.   Počas prechodného obdobia šiestich rokov od 20. decembra 2017 môžu členské štáty namiesto toho, aby požadovali ohlasovanie informácií cez kontaktné miesto, umožniť, aby sa uvedené informácie naďalej oznamovali registrátorovi cestujúcich spoločnosti alebo pobrežnému systému spoločnosti, ktorý plní tú istú funkciu.
                  4.   Bez toho, aby boli dotknuté iné zákonné povinnosti v súlade s právnymi predpismi Únie a vnútroštátnymi právnymi predpismi v oblasti ochrany údajov, sa osobné údaje zhromažďované na účely tejto smernice nesmú spracúvať ani používať na žiadny iný účel. S takýmito osobnými údajmi sa vždy nakladá v súlade s právom Únie v oblasti ochrany údajov a súkromia a údaje, ktoré už nie sú potrebné, sa automaticky a bez zbytočného odkladu vymažú.“

                  (5)

                  V článku 6 sa odsek 2 nahrádza takto:
                  „2.   Každý členský štát musí vzhľadom na každú osobnú loď, ktorá pláva pod vlajkou tretej krajiny, odchádza z prístavu nachádzajúceho sa mimo Únie a pláva do prístavu nachádzajúceho sa v uvedenom členskom štáte, vyžadovať od spoločnosti, aby zabezpečila poskytnutie informácií uvedených v článku 4 ods. 1 a článku 5 ods. 1 v súlade s článkom 4 ods. 2 a článkom 5 ods. 2“

                  (6)

                  Článok 8 sa nahrádza takto:
                  „Článok 8
                  1.   Každá spoločnosť zodpovedná za prevádzku osobnej lode určí v prípadoch, keď sa to vyžaduje podľa článkov 4 a 5 tejto smernice, registrátora cestujúcich zodpovedného za ohlasovanie informácií podľa uvedených ustanovení cez kontaktné miesto zriadené podľa článku 5 smernice 2010/65/EÚ alebo určenému orgánu prostredníctvom automatického identifikačného systému.
                  2.   Osobné údaje zhromaždené v súlade s článkom 5 tejto smernice spoločnosť neuchováva dlhšie, ako je potrebné na účely tejto smernice, a v každom prípade len do okamihu bezpečného ukončenia predmetnej plavby lode a do zaznamenania údajov cez kontaktné miesto zriadené podľa článku 5 smernice 2010/65/EÚ. Bez toho, aby boli dotknuté ostatné osobitné zákonné povinnosti podľa práva Únie alebo vnútroštátneho práva, a to aj na štatistické účely, sa informácie, ktoré už nie sú na tento účel potrebné, automaticky a bez zbytočného odkladu vymažú.
                  3.   Každá spoločnosť zabezpečí, aby sa informácie týkajúce sa cestujúcich, ktorí vyhlásili, že potrebujú zvláštnu starostlivosť alebo pomoc v núdzových situáciách, príslušným spôsobom zaznamenali a oznámili kapitánovi pred odchodom osobnej lode.“

                  (7)

                  Článok 9 sa mení takto:

                              a)

                              odsek 2 sa mení takto:

                                          —

                                          písmeno a) sa vypúšťa;

                                          —

                                          písmená b) a c) sa nahrádzajú takto:

                                             „2.   Členský štát, z ktorého prístavu osobná loď odchádza, môže takejto lodi udeliť výnimku z povinnosti ohlasovať počet osôb na palube cez kontaktné miesto zriadené podľa článku 5 smernice 2010/65/EÚ za predpokladu, že dotknutá loď nie je vysokorýchlostné plavidlo, že zabezpečuje pravidelnú prepravu trvajúcu menej než jednu hodinu medzi zastávkami v prístavoch výhradne v morskej oblasti D stanovenej podľa článku 4 smernice 2009/45/ES, a že v uvedenej morskej oblasti je zabezpečená blízkosť pátracích a záchranných zariadení.
                                             Členský štát môže udeliť osobným lodiam plávajúcim medzi dvoma prístavmi alebo z prístavu a do rovnakého prístavu bez medzizastávok výnimku z povinností stanovených v článku 5 tejto smernice za predpokladu, že dotknutá loď vykonáva prevádzku výhradne v morskej oblasti D stanovenej podľa článku 4 smernice 2009/45/ES, a v uvedenej morskej oblasti je zabezpečená blízkosť pátracích a záchranných zariadení.“;

                                          —

                                          dopĺňa sa tento pododsek:

                                             „Odchylne od článku 5 ods. 2 a bez toho, aby boli dotknuté ustanovenia o prechodnom období stanovené v článku 5 ods. 3, majú nasledujúce členské štáty právo uplatňovať tieto výnimky:

                                                         i)

                                                         Nemecko môže v prípade osobných lodí plávajúcich z ostrova Heligoland a na tento ostrov predĺžiť lehotu na zhromaždenie a oznámenie informácií uvedených v článku 5 ods. 1 na jednu hodinu po odchode a

                                                         ii)

                                                         Dánsko a Švédsko môžu v prípade osobných lodí plávajúcich z ostrova Bornholm a na tento ostrov predĺžiť lehotu na zhromaždenie a oznámenie informácií uvedených v článku 5 ods. 1 na jednu hodinu po odchode.“;

                              b)

                              v odseku 3 sa písmená a) a b) nahrádzajú takto:

                                          „a)

                                          členský štát bez zbytočného odkladu oznámi Komisii svoje rozhodnutie o udelení výnimky z povinností stanovených v článku 5, s uvedením dostatočných dôvodov takéhoto konania. Toto oznámenie sa vykonáva prostredníctvom databázy, ktorú na uvedený účel zriadi a prevádzkuje Komisia a ku ktorej má prístup Komisia a členské štáty. Komisia sprístupní prijaté opatrenia na verejne dostupnom webovom sídle;

                                          b)

                                          ak v priebehu šiestich mesiacov od takého oznámenia Komisia usúdi, že výnimka nie je odôvodnená alebo by mohla mať nepriaznivý vplyv na hospodársku súťaž, Komisia môže prijať vykonávacie akty požadujúce od členského štátu rozhodnutie zmeniť alebo zrušiť. Uvedené vykonávacie akty sa prijmú v súlade s postupom preskúmania uvedeným v článku 13 ods. 2“;

                              c)

                              v odseku 4 sa tretí pododsek nahrádza takto:
                              „Žiadosť sa Komisii predloží prostredníctvom databázy uvedenej v odseku 3. Ak v priebehu šiestich mesiacov od takejto žiadosti Komisia usúdi, že odchýlka nie je odôvodnená alebo by mohla mať nepriaznivý vplyv na hospodársku súťaž, Komisia môže prijať vykonávacie akty požadujúce od členského štátu, aby zmenil navrhované rozhodnutie alebo aby neprijal navrhované rozhodnutie. Uvedené vykonávacie akty sa prijmú v súlade s postupom preskúmania uvedeným v článku 13 ods. 2“

                  (8)

                  Článok 10 sa nahrádza takto:
                  „Článok 10
                  1.   Členské štáty zabezpečia, aby spoločnosti zaviedli postup registrácie údajov, ktorým sa zaručí presné a včasné ohlasovanie informácií požadovaných na základe tejto smernice.
                  2.   Každý členský štát určí orgán, ktorý bude mať prístup k informáciám požadovaným podľa tejto smernice. Členské štáty zabezpečia, aby mal uvedený určený orgán v núdzovej situácii alebo v prípade nehody okamžitý prístup k informáciám požadovaným podľa tejto smernice.
                  3.   Členské štáty neuchovávajú osobné údaje zhromažďované v súlade s článkom 5 dlhšie, ako je potrebné na účely tejto smernice a v každom prípade nie dlhšie ako:

                              a)

                              do okamihu bezpečného ukončenia danej plavby lode, ale v žiadnom prípade nie dlhšie ako 60 dní po odchode lode; alebo

                              b)

                              v núdzovej situácii alebo v prípade nehody do ukončenia prípadného vyšetrovania alebo súdneho konania.

                        4.   Bez toho, aby boli dotknuté ostatné osobitné zákonné povinnosti podľa práva Únie alebo vnútroštátneho práva, vrátane povinností na štatistické účely, sa informácie, ktoré už nie sú na účely tejto smernice potrebné, automaticky a bez zbytočného odkladu vymažú.“

                  (9)

                  Článok 11 sa nahrádza takto:
                  „Článok 11
                  1.   Na účely tejto smernice sa požadované údaje zhromažďujú a zaznamenávajú tak, aby sa pre nastupujúcich alebo vystupujúcich cestujúcich nespôsobilo zbytočné meškanie.
                  2.   Zamedzí sa mnohonásobnému zhromažďovaniu údajov na rovnakých alebo podobných trasách.“

                  (10)

                  Vkladá sa tento článok:
                  „Článok 11a
                  1.   Spracúvanie osobných údajov podľa tejto smernice sa vykonáva v súlade s nariadením Európskeho parlamentu a Rady (EÚ) 2016/679 (*2).
                  2.   Spracúvanie osobných údajov inštitúciami a orgánmi Únie podľa tejto smernice, napríklad v rámci kontaktného miesta a systému SafeSeaNet, sa vykonáva v súlade s nariadením Európskeho parlamentu a Rady (ES) č. 45/2001 (*3).

                     (*2)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1)."

                     (*3)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi spoločenstva a o voľnom pohybe takýchto údajov (Ú. v. ES L 8, 12.1.2001, s. 1).“"

                  (11)

                  Článok 12 sa nahrádza takto:
                  „Článok 12
                  1.   Za výnimočných okolností, ak je to náležite odôvodnené príslušnou analýzou Komisie a s cieľom zabrániť závažnému a neprijateľnému ohrozeniu námornej bezpečnosti alebo nezlučiteľnosti s právnymi predpismi Únie v oblasti námornej dopravy, je Komisia splnomocnená v súlade s článkom 12a prijímať delegované akty, ktorými sa mení táto smernica s cieľom neuplatňovať na účely tejto smernice zmenu medzinárodných nástrojov uvedených v článku 2.
                  2.   Uvedené delegované akty sa prijmú najmenej tri mesiace pred uplynutím lehoty medzinárodne stanovenej pre automatické prijatie príslušnej zmeny alebo pred plánovaným dátumom nadobudnutia účinnosti danej zmeny. V období pred nadobudnutím účinnosti takéhoto delegovaného aktu sa členské štáty zdržia akejkoľvek iniciatívy zameranej na začlenenie zmeny do vnútroštátnych právnych predpisov alebo na uplatňovanie zmeny v dotknutom medzinárodnom nástroji.“

                  (12)

                  Vkladá sa tento článok:
                  „Článok 12a
                  1.   Komisii sa udeľuje právomoc prijímať delegované akty uvedené v článku 12 za podmienok stanovených v tomto článku.
                  2.   Právomoc prijímať delegované akty uvedené v článku 12 sa Komisii udeľuje na obdobie siedmich rokov od 20. decembra 2017. Komisia vypracuje správu týkajúcu sa delegovania právomoci najneskôr deväť mesiacov pred uplynutím tohto sedemročného obdobia. Delegovanie právomoci sa automaticky predlžuje o rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.
                  3.   Delegovanie právomoci uvedené v článku 12 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.
                  4.   Komisia pred prijatím delegovaného aktu konzultuje s odborníkmi určenými jednotlivými členskými štátmi v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva.
                  5.   Komisia oznamuje delegovaný akt hneď po jeho prijatí súčasne Európskemu parlamentu a Rade.
                  6.   Delegovaný akt prijatý podľa článku 12 nadobudne účinnosť, len ak Európsky parlament alebo Rada proti nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.“

                  (13)

                  Článok 13 sa mení takto:

                              a)

                              odsek 2 sa nahrádza takto:
                              „2.   Ak sa odkazuje na tento odsek, uplatňuje sa článok 5 nariadenia Európskeho parlamentu a Rady (EÚ) č. 182/2011 (*4).

                                 (*4)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).“;"

                              b)

                              odsek 3 sa vypúšťa.

                  (14)

                  Vkladá sa tento článok:
                  „Článok 14a
                  Komisia vyhodnotí vykonávanie tejto smernice a predloží výsledky hodnotenia Európskemu parlamentu a Rade do 22. decembra 2026.
                  Komisia predloží Európskemu parlamentu a Rade predbežnú správu o vykonávaní tejto smernice do 22. decembra 2022.“

            Článok 2
      Zmeny prílohy k smernici 2010/65/EÚ
      V časti A prílohy k smernici 2010/65/EÚ sa dopĺňa tento bod:

         „7.   Informácie o osobách na palube
         Článok 4 ods. 2 a článok 5 ods. 2 smernice Rady 98/41/ES z 18. júna 1998 o registrácii osôb na palubách osobných lodí plávajúcich do prístavov alebo z prístavov členských štátov Spoločenstva (Ú. v. ES L 188, 2.7.1998, s. 35).“

      Článok 3
      Transpozícia
      1.   Členské štáty prijmú a uverejnia najneskôr do 21. decembra 2019 opatrenia potrebné na dosiahnutie súladu s touto smernicou. Bezodkladne o tom informujú Komisiu.
      Tieto ustanovenia uplatňujú od 21. decembra 2019.
      Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
      2.   Členské štáty oznámia Komisii znenie hlavných opatrení vnútroštátnych právnych predpisov, ktoré prijmú v oblasti pôsobnosti tejto smernice.
      Článok 4
      Nadobudnutie účinnosti
      Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
      Článok 5
      Adresáti
      Táto smernica je určená členským štátom.

         V Štrasburgu 15. novembra 2017

               Za Európsky parlament

               predseda

            A. TAJANI

               Za Radu

               predseda

            M. MAASIKAS

         (1)  Ú. v. EÚ C 34, 2.2.2017, s. 172.

         (2)  Pozícia Európskeho parlamentu zo 4. októbra 2017 (zatiaľ neuverejnená v úradnom vestníku) a rozhodnutie Rady z 23. októbra 2017.

         (3)  Smernica Rady 98/41/ES z 18. júna 1998 o registrácii osôb na palubách osobných lodí plávajúcich do prístavov alebo z prístavov členských štátov Spoločenstva (Ú. v. ES L 188, 2.7.1998, s. 35).

         (4)  Smernica Európskeho parlamentu a Rady 2010/65/EÚ z 20. októbra 2010 o ohlasovacích formalitách lodí plávajúcich do prístavov a/alebo z prístavov členských štátov, ktorou sa zrušuje smernica 2002/6/ES (Ú. v. EÚ L 283, 29.10.2010, s. 1).

         (5)  Smernica Európskeho parlamentu a Rady 2002/59/ES z 27. júna 2002, ktorou sa zriaďuje monitorovací a informačný systém Spoločenstva pre lodnú dopravu a ktorou sa zrušuje smernica Rady 93/75/EHS (Ú. v. ES L 208, 5.8.2002, s. 10).

         (6)  Smernica Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode (Ú. v. EÚ L 163, 25.6.2009, s. 1).

         (7)  Nariadenie Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (Ú. v. EÚ L 119, 4.5.2016, s. 1).

         (8)  Nariadenie Európskeho parlamentu a Rady (ES) č. 45/2001 z 18. decembra 2000 o ochrane jednotlivcov so zreteľom na spracovanie osobných údajov inštitúciami a orgánmi Spoločenstva a o voľnom pohybe takýchto údajov (Ú. v. ES L 8, 12.1.2001, s. 1).

         (9)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).


title: Smernica Európskeho parlamentu a Rady (EÚ) 2017/2108 z 15. novembra 2017, ktorou sa mení smernica 2009/45/ES o bezpečnostných pravidlách a normách pre osobné lode (Text s významom pre EHP )

text:
                  30.11.2017

                  SK

                  Úradný vestník Európskej únie

                  L 315/40

            SMERNICA EURÓPSKEHO PARLAMENTU A RADY (EÚ) 2017/2108
      z 15. novembra 2017,
      ktorou sa mení smernica 2009/45/ES o bezpečnostných pravidlách a normách pre osobné lode
      (Text s významom pre EHP)
      EURÓPSKY PARLAMENT A RADA EURÓPSKEJ ÚNIE,
      so zreteľom na Zmluvu o fungovaní Európskej únie, a najmä na jej článok 100 ods. 2,
      so zreteľom na návrh Európskej komisie,
      po postúpení návrhu legislatívneho aktu národným parlamentom,
      so zreteľom na stanovisko Európskeho hospodárskeho a sociálneho výboru (1),
      po porade s Výborom regiónov,
      konajúc v súlade s riadnym legislatívnym postupom (2),
      keďže:

                  (1)

                  S cieľom udržať vysokú úroveň bezpečnosti stanovenú v spoločných bezpečnostných normách v smernici Európskeho parlamentu a Rady 2009/45/ES (3), a tým dôveru cestujúcich, a s cieľom zachovať rovnaké podmienky, je potrebné zlepšiť uplatňovanie uvedenej smernice zlepšiť. Smernica 2009/45/ES by sa mala uplatňovať iba na osobné lode a plavidlá, pre ktoré boli bezpečnostné normy uvedenej smernice určené. Z rozsahu pôsobnosti uvedenej smernice by sa preto mali vyňať viaceré špecifické typy lodí, a najmä pomocné člny, plachetnice a lode na prepravu, napríklad k zariadeniam na mori, vyškoleného personálu, ktorý sa nepodieľa na prevádzke lode.

                  (2)

                  Pomocné člny prepravované na lodi sa používajú na prevoz cestujúcich z osobných lodí priamo na pobrežie a späť, pričom sa plavia po najkratšej bezpečnej námornej trase. Nie sú vhodné na iné druhy služieb, ako sú pobrežné poznávacie výlety, a nemali by sa na ne používať. Takéto výlety by mali vykonávať lode spĺňajúce požiadavky pobrežného štátu na osobné lode, ako sa uvádza okrem iného v usmerneniach IMO (obežník MSC.1/Circ. 1417 o usmerneniach týkajúcich sa pomocných člnov osobných lodí). Členské štáty a Komisia by mali podporovať diskusiu v rámci IMO s cieľom preskúmať tieto usmernenia v záujme zvýšenia bezpečnosti. Komisia by mala posúdiť, či je potrebné, aby tieto usmernenia boli povinné.

                  (3)

                  Z rozsahu pôsobnosti smernice 2009/45/ES sú vyňaté osobné lode, ktoré nemajú mechanický pohon. Plachetnice by sa nemali certifikovať v súlade s uvedenou smernicou, ak je ich mechanický pohon určený len na pomocné a núdzové použitie. Komisia by preto mala do roku 2020 posúdiť potrebu spoločných európskych požiadaviek na túto kategóriu osobných lodí.

                  (4)

                  Spojenie so zariadeniami na mori zabezpečujú plavidlá, ktoré prepravujú priemyselný personál. Uvedený priemyselný personál musí úspešne ukončiť povinný výcvik v oblasti bezpečnosti a spĺňať určité povinné kritériá zdravotnej spôsobilosti. Mali by sa preto naň vzťahovať rozdielne a špecifické bezpečnostné pravidlá, ktoré sú mimo rozsahu pôsobnosti tejto smernice. Členské štáty a Komisia by mali aktívne podporovať prácu IMO, ktorá v nadväznosti na rezolúciu IMO MSC.418(97) prebieha v oblasti bezpečnostných noriem pre príbrežné plavidlá.

                  (5)

                  Z Programu regulačnej vhodnosti a efektívnosti (REFIT) vyplynulo, že nie všetky členské štáty certifikujú hliníkové lode podľa smernice 2009/45/ES. Dôsledkom je nerovná situácia, čo marí úsilie o dosiahnutie spoločnej vysokej úrovne bezpečnosti cestujúcich pri vnútroštátnych plavbách v rámci Únie. S cieľom zabrániť nejednotnému uplatňovaniu, ktoré vyplýva z rôznych výkladov vymedzenia hliníka ako rovnocenného materiálu a z uplatniteľnosti zodpovedajúcich noriem požiarnej bezpečnosti, čo vedie k rôznym výkladom rozsahu pôsobnosti smernice, by sa malo vyjasniť vymedzenie pojmu „rovnocenný materiál“ v smernici 2009/45/ES. Členským štátom by sa malo umožniť, aby sa mohli rozhodnúť pre prísnejšie opatrenia na zabránenie požiarom v súlade s ustanoveniami tejto smernice o dodatočných bezpečnostných požiadavkách.

                  (6)

                  Značné množstvo osobných lodí postavených zo zliatiny hliníka zabezpečuje pravidelné a časté námorné spojenia medzi rôznymi prístavmi v rámci členského štátu. Keďže dodržiavanie požiadaviek tejto smernice by malo vážne následky pre takéto dopravné operácie a súvisiace sociálno-ekonomické podmienky ako aj na finančné a technické dôsledky pre existujúce aj nové lode, by uvedené členské štáty mali mať možnosť uplatňovať na takéto osobné lode vnútroštátne právo počas obmedzeného obdobia, pričom sa zabezpečí zachovanie dostatočnej úrovne bezpečnosti.

                  (7)

                  S cieľom zvýšiť právnu zrozumiteľnosť a súlad, a tým aj úroveň bezpečnosti, by sa mali viaceré vymedzenia pojmov a odkazy aktualizovať a ďalej zosúladiť so súvisiacimi medzinárodnými pravidlami alebo pravidlami Únie. Osobitná pozornosť by sa pritom mala venovať tomu, aby sa nezmenil existujúci rozsah pôsobnosti smernice 2009/45/ES. Predovšetkým vymedzenie pojmu tradičnej lode by sa malo lepšie zosúladiť so smernicou Európskeho parlamentu a Rady 2002/59/ES (4) pri zachovaní platných kritérií, pokiaľ ide o rok postavenia lode a typ materiálu. Vymedzenie pojmu rekreačnej jachty a rekreačného plavidla by sa malo lepšie zosúladiť s Medzinárodným dohovorom o bezpečnosti ľudského života na mori z roku 1974 (ďalej len „dohovor SOLAS z roku 1974“).

                  (8)

                  Z hľadiska zásady proporcionality sa ukázalo, že je ťažké prispôsobiť platné predpísané požiadavky odvodené od dohovoru SOLAS z roku 1974 pre malé plavidlá kratšie ako 24 metrov. Malé lode sú navyše postavené prevažne z materiálov iných ako oceľ. Z toho dôvodu bol iba veľmi obmedzený počet takýchto lodí certifikovaný podľa smernice 2009/45/ES. Preto by sa v prípade, že by neexistovali konkrétne bezpečnostné riziká a že by v smernici 2009/45/ES neboli stanovené primerané normy, mali lode kratšie ako 24 metrov vyňať z rozsahu pôsobnosti uvedenej smernice a mali by podliehať osobitným bezpečnostným normám stanoveným členskými štátmi, ktoré vedia lepšie posúdiť miestne obmedzenia pre plavbu týchto lodí z hľadiska vzdialenosti od pobrežia alebo prístavu a poveternostných podmienok. Pri stanovovaní uvedených noriem by členské štáty mali zohľadniť usmernenia, ktoré uverejní Komisia. V uvedených usmerneniach by sa mali podľa potreby zohľadniť všetky medzinárodné dohody a dohovory schválené v rámci IMO a nemali by sa nimi zaviesť dodatočné požiadavky presahujúce rámec existujúcich medzinárodných pravidiel. Komisia sa vyzýva, aby takéto usmernenia prijala čo najskôr.

                  (9)

                  S cieľom ďalej zjednodušiť vymedzenie morských oblastí stanovené v smernici 2009/45/ES a minimalizovať záťaž na členské štáty by sa mali vypustiť zbytočné alebo neprimerané kritériá. Vymedzenie morských oblastí, v ktorých sa môžu plaviť lode triedy C a triedy D, by sa malo zjednodušiť, konkrétne vypustiť kritérium „kde stroskotané osoby môžu dosiahnuť pevninu“ a vypustiť „vzdialenosť od miesta útočiska“ na účely vymedzenia morských oblastí, no úroveň bezpečnosti by sa mala zachovať. Vhodnosť konkrétneho pobrežia ako miesta útočiska je dynamický parameter, ktorý môžu v konkrétnych prípadoch posudzovať členské štáty. V prípade potreby by sa mali akékoľvek prevádzkové obmedzenia pre konkrétnu loď týkajúce sa vzdialenosti od miesta útočiska zaznamenať v bezpečnostnom certifikáte osobnej lode.

                  (10)

                  V dôsledku osobitných geografických a poveternostných charakteristík a vysokého počtu ostrovov, pre ktoré treba v Grécku pravidelne a často zabezpečovať prepravu, a to medzi nimi a pevninou alebo iba medzi nimi, a z toho vyplývajúceho vysokého počtu možných námorných spojení by sa Grécku malo umožniť uplatniť výnimku z povinnosti stanovenia morských oblastí. Namiesto toho by sa Grécku malo umožniť klasifikovať osobné lode podľa konkrétnej námornej trasy, po ktorej sa plavia, pričom by sa mali zachovať rovnaké kritériá pre triedy osobných lodí a rovnaké bezpečnostné normy.

                  (11)

                  Na zabránenie nezamýšľaných negatívnych dôsledkov platných ustanovení, v súlade s ktorými sa prestavané nákladné lode nemôžu považovať za nové osobné lode, by sa malo objasniť, že požiadavky týkajúce sa zmeny sa uplatňujú nielen na existujúce osobné lode, ale na všetky lode.

                  (12)

                  Keďže prístavný štát môže v súlade so smernicou Európskeho parlamentu a Rady 2009/16/ES (5) vykonať inšpekciu osobnej lode alebo vysokorýchlostného osobného plavidla plaviaceho sa pod inou vlajkou ako vlajkou prístavného štátu, keď vykonáva vnútroštátnu plavbu, osobitné ustanovenia článku 5 ods. 3 smernice 2009/45/ES sú zbytočné a mali by sa vypustiť.

                  (13)

                  Vzhľadom na rozdiely v prístupe medzi požiadavkami dohovoru SOLAS z roku 1974 na havarijnú stabilitu a osobitnými požiadavkami Únie na havarijnú stabilitu osobných lodí ro-ro uvedenými v smernici Európskeho parlamentu a Rady 2003/25/ES (6) by sa mala posúdiť potreba smernice 2003/25/ES a jej pridaná hodnota na základe toho, či uvedené požiadavky dohovoru SOLAS z roku 1974 zabezpečujú rovnakú úroveň bezpečnosti.

                  (14)

                  S cieľom zvýšiť transparentnosť a uľahčiť členským štátom oznamovanie výnimiek, ekvivalentov a dodatočných bezpečnostných opatrení by Komisia mala vytvoriť a prevádzkovať databázu. Táto databáza by mala zahŕňať oznamované opatrenia v podobe návrhu aj v prijatej podobe. Prijaté opatrenia by sa mali sprístupniť verejnosti.

                  (15)

                  Vzhľadom na zmeny, ktoré priniesla Zmluva o fungovaní Európskej únie (ďalej len „ZFEÚ“), by sa právomoci udelené Komisii na vykonávanie smernice 2009/45/ES mali zodpovedajúcim spôsobom aktualizovať. Vykonávacie akty by sa mali prijímať v súlade s nariadením Európskeho parlamentu a Rady (EÚ) č. 182/2011 (7).

                  (16)

                  S cieľom zohľadniť vývoj na medzinárodnej úrovni a skúsenosti a zvýšiť transparentnosť by sa mala na Komisiu delegovať právomoc prijímať akty v súlade s článkom 290 ZFEÚ, pokiaľ ide o prípadné neuplatňovanie zmien medzinárodných nástrojov na účely tejto smernice a aktualizáciu technických požiadaviek. Je osobitne dôležité, aby Komisia počas prípravných prác uskutočnila príslušné konzultácie, a to aj na úrovni expertov a aby tieto konzultácie vykonávala v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva. Predovšetkým, v záujme rovnakého zastúpenia pri príprave delegovaných aktov, sa všetky dokumenty doručujú Európskemu parlamentu a Rade v rovnakom čase ako odborníkom z členských štátov, a odborníci Európskeho parlamentu a Rady majú systematicky prístup na zasadnutia expertných skupín Komisie, ktoré sa zaoberajú prípravou delegovaných aktov.

                  (17)

                  Keďže osobitné odkazy v článku 14 na prebiehajúcu prácu v IMO sa stali zastaranými, mal by sa uvedený článok vypustiť. Všeobecné ciele medzinárodných opatrení na zvýšenie bezpečnosti osobných lodí a vytvorenie rovnakých podmienok sú však naďalej relevantné a mali by sa plniť v súlade so zmluvami. Členské štáty a Komisia by na uvedený účel mali spolupracovať v rámci IMO s cieľom zrevidovať a zlepšiť predpisy dohovoru SOLAS z roku 1974.

                  (18)

                  Je dôležité, aby sa akékoľvek sankcie stanovené členskými štátmi riadne uplatňovali a aby boli účinné, primerané a odrádzajúce.

                  (19)

                  Vzhľadom na celý monitorovací cyklus návštev Európskej námornej bezpečnostnej agentúry (EMSA) by mala Komisia vyhodnotiť vykonávanie smernice 2009/45/ES do 21. decembra 2026 a predložiť o tom správu Európskemu parlamentu a Rade. Členské štáty by mali s Komisiou spolupracovať pri získavaní všetkých informácií, ktoré sú potrebné na uvedené hodnotenie.

                  (20)

                  S cieľom neklásť neprimerané administratívne zaťaženie na vnútrozemské členské štáty, ktoré nemajú námorné prístavy a pod ktorých vlajkou sa neplavia žiadne lode patriace do rozsahu pôsobnosti tejto smernice, malo by sa takýmto členským štátom umožniť uplatňovať výnimky z ustanovení tejto smernice. To znamená, že pokiaľ sú uvedené podmienky splnené, nie sú povinné túto smernicu transponovať.

                  (21)

                  Človek predstavuje zásadný faktor bezpečnosti lode a s ňou súvisiacich postupov. S cieľom zachovať vysokú úroveň bezpečnosti je potrebné zohľadniť vzťah medzi bezpečnosťou, životnými a pracovnými podmienkami na palube lode a odbornou prípravou vrátane odbornej prípravy týkajúcej sa cezhraničných záchranných a núdzových operácií v súlade s medzinárodnými požiadavkami. Členské štáty a Komisia by preto mali na medzinárodnej úrovni zohrávať proaktívnu úlohu s cieľom monitorovať a zlepšiť sociálny rozmer pre námorníkov na palube lodí.

                  (22)

                  S cieľom uľahčiť proces vykonávania by EMSA mala podporiť Komisiu a členské štáty v súlade s príslušnými ustanoveniami nariadenia Európskeho parlamentu a Rady (ES) č. 1406/2002 (8).

                  (23)

                  Smernica 2009/45/ES by sa preto mala zodpovedajúcim spôsobom zmeniť,

            PRIJALI TÚTO SMERNICU:
      Článok 1
      Zmeny smernice 2009/45/ES
      Smernica 2009/45/ES sa mení takto:

                  1.

                  Článok 2 sa mení takto:

                              a)

                              písmeno a) sa nahrádza takto:

                                          „a)

                                          ‚medzinárodné dohovory‘ znamenajú tieto dohovory vrátane ich protokolov a zmien v ich aktuálnom znení:

                                                      i)

                                                      Medzinárodný dohovor o bezpečnosti ľudského života na mori z roku 1974 (dohovor SOLAS z roku 1974) a

                                                      ii)

                                                      Medzinárodný dohovor o nákladových čiarach ponoru z roku 1966,“;

                              b)

                              písmeno b) sa nahrádza takto:

                                          „b)

                                          ‚Kódex o neporušenej stabilite‘ znamená ‚Kódex o neporušenej stabilite pre všetky typy lodí, na ktoré sa vzťahujú nástroje IMO‘ obsiahnutý v rezolúcii zhromaždenia IMO A.749(18) zo 4. novembra 1993 alebo ‚Medzinárodný kódex o neporušenej stabilite z roku 2008‘ obsiahnutý v rezolúcii IMO MSC.267(85) zo 4. decembra 2008, v ich aktuálnom znení;“;

                              c)

                              písmeno g) bod ii) sa nahrádza takto:

                                          „ii)

                                          ich maximálna rýchlosť, vymedzená v predpise 1.4.30 Kódexu o vysokorýchlostných plavidlách z roku 1994 a v predpise 1.4.38 Kódexu o vysokorýchlostných plavidlách z roku 2000, je menšia než 20 uzlov;“;

                              d)

                              písmeno m) sa nahrádza takto:

                                          „m)

                                          ‚výška čela‘ znamená výšku čela, ako je vymedzená v predpise č. 39 Medzinárodného dohovoru o nákladových čiarach ponoru z roku 1966;“;

                              e)

                              v písmene q) sa prvý pododsek sa nahrádza takto:

                                          „q)

                                          ‚morská oblasť‘ znamená akúkoľvek morskú oblasť alebo námornú trasu stanovenú podľa článku 4;“;

                              f)

                              písmeno r) sa nahrádza takto:

                                          „r)

                                          ‚prístavná oblasť‘ znamená oblasť, ktorá nie je morskou oblasťou stanovenou podľa článku 4, vymedzená členským štátom s príslušnou právomocou, ktorá siaha po najkrajnejšie pevné prístavné zariadenia tvoriace súčasť prístavného systému alebo po hranice definované prírodnými geografickými danosťami chrániacimi ústie alebo podobnú chránenú oblasť;“;

                              g)

                              písmeno s) sa vypúšťa;

                              h)

                              písmeno u) sa nahrádza takto:

                                          „u)

                                          ‚prístavný štát‘ znamená členský štát, do ktorého prístavu alebo prístavov alebo z ktorého prístavu alebo prístavov smeruje loď alebo plavidlo vykonávajúce vnútroštátnu plavbu a plaviace sa pod inou vlajkou, ako je vlajka uvedeného členského štátu;“;

                              i)

                              písmeno v) sa nahrádza takto:

                                          „v)

                                          ‚uznaná organizáci‘ znamená organizáciu, ktorá je uznaná v súlade s nariadením Európskeho parlamentu a Rady (ES) č. 391/2009 (*1);

                                 (*1)  Nariadenie Európskeho parlamentu a Rady (ES) č. 391/2009 z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí (Ú. v. EÚ L 131, 28.5.2009, s. 11).“;"

                              j)

                              písmeno y) sa nahrádza takto:

                                          „y)

                                          ‚osoby so zníženou pohyblivosťou‘ znamenajú osoby, ktoré majú osobitné ťažkosti pri používaní verejnej dopravy vrátane starších osôb, osôb so zdravotným postihnutím, osôb s poškodením zmyslových orgánov a používateľov invalidných vozíkov, tehotné ženy a osoby sprevádzajúce malé deti;“

                              k)

                              dopĺňajú sa tieto písmená:

                                          „z)

                                          ‚plachetnica‘ znamená loď poháňanú plachtami, aj keď je vybavená mechanickým pohonom na pomocné a núdzové účely;

                                          za)

                                          ‚rovnocenný materiál‘ znamená zliatinu hliníka alebo akýkoľvek iný nehorľavý materiál, ktorý si sám alebo vďaka zabezpečenej izolácii zachováva štrukturálne vlastnosti a neporušiteľnosť rovnocenné s oceľou na konci uplatniteľného vystavenia štandardnej skúške horľavosti;

                                          zb)

                                          ‚štandardná skúška horľavosti‘ znamená skúšku, pri ktorej sú vzorky príslušných priedelov alebo palúb vystavené v testovacej laboratórnej peci teplotám približne zodpovedajúcim štandardnej krivke v súradniciach čas – teplota v súlade s testovacou metódou špecifikovanou v Medzinárodnom kódexe pre použitie postupov požiarneho testu z roku 2010 obsiahnutom v rezolúcii IMO MSC.307(88) z 3. decembra 2010 v jej aktuálnom znení;

                                          zc)

                                          ‚tradičná loď‘ znamená akýkoľvek druh historickej osobnej lode projektovanej pred rokom 1965 a jej kópie postavené prevažne z pôvodných materiálov vrátane lodí, ktoré sú určené na propagáciu a podporu tradičných zručností a námorníctva a ktoré spolu slúžia ako živé kultúrne pamätníky prevádzkované podľa tradičných zásad námorníctva a techniky;

                                          zd)

                                          ‚rekreačná jachta alebo rekreačné plavidlo‘ znamená plavidlo, ktoré sa nevyužíva na obchodnú činnosť, bez ohľadu na druh pohonu;

                                          ze)

                                          ‚pomocný čln‘ znamená čln prepravovaný na lodi, ktorý sa používa na prevoz viac ako 12 cestujúcich zo stojacej osobnej lode na pobrežie a späť;

                                          zf)

                                          ‚príbrežná servisná loď‘ znamená loď, ktorá sa používa na prepravu a ubytovanie priemyselného personálu, ktorý nevykonáva prácu na palube nevyhnutnú na prevádzku lode;

                                          zg)

                                          ‚príbrežné servisné plavidlo‘ znamená plavidlo, ktoré sa používa na prepravu a ubytovanie priemyselného personálu, ktorý nevykonáva prácu na palube nevyhnutnú na prevádzku plavidla;

                                          zh)

                                          ‚opravy, prestavby a modifikácie podstatného charakteru‘ znamenajú:

                                                      —

                                                      každú zmenu, v dôsledku ktorej sa podstatne zmenia rozmery lode, ako je predĺženie pridaním nového hlavného rebra,

                                                      —

                                                      každú zmenu, v dôsledku ktorej sa podstatne zmení kapacita lode z hľadiska počtu prepravovaných cestujúcich, ako je prestavba paluby pre vozidlá na obytné priestory pre cestujúcich,

                                                      —

                                                      každú zmenu, ktorá podstatne zvýši životnosť lode, ako je modernizácia obytných priestorov pre cestujúcich na celej jednej palube,

                                                      —

                                                      každú prestavbu ľubovoľného typu lode na osobnú loď.“

                  2.

                  Článok 3 sa nahrádza takto:
                  „Článok 3
                  Rozsah pôsobnosti
                  1.   Táto smernica sa vzťahuje na tieto osobné lode a plavidlá, bez ohľadu na ich vlajku, ak vykonávajú vnútroštátnu plavbu:

                              a)

                              nové a existujúce osobné lode dlhé 24 metrov a viac;

                              b)

                              vysokorýchlostné osobné plavidlá.

                        Každý členský štát v pozícii prístavného štátu zabezpečí, aby osobné lode a vysokorýchlostné osobné plavidlá plaviace sa pod vlajkou štátu, ktorý nie je členským štátom, plne spĺňali požiadavky tejto smernice ešte pred tým, ako im je povolené vykonávať vnútroštátnu plavbu v uvedenom členskom štáte.
                  2.   Táto smernica sa nevzťahuje na:

                              a)

                              osobné lode, ktoré sú:

                                          i)

                                          vojnové lode a lode na prepravu vojska;

                                          ii)

                                          plachetnice;

                                          iii)

                                          lode, ktoré nemajú mechanický pohon;

                                          iv)

                                          plavidlá, ktoré sú postavené z iného materiálu, ako je oceľ alebo ekvivalent ocele, a na ktoré sa nevzťahujú normy týkajúce sa vysokorýchlostných plavidiel [rezolúcia MSC.36(63) alebo MSC.97(73)] alebo plavidiel s dynamickým vztlakom [rezolúcia A.373 (X)];

                                          v)

                                          drevené lode jednoduchej konštrukcie;

                                          vi)

                                          tradičné lode;

                                          vii)

                                          rekreačné jachty;

                                          viii)

                                          lode, ktoré sa plavia výlučne v prístavných oblastiach;

                                          ix)

                                          príbrežné servisné lode alebo

                                          x)

                                          pomocné člny;

                              b)

                              vysokorýchlostné osobné plavidlá, ktoré sú:

                                          i)

                                          vojnové plavidlá a plavidlá na prepravu vojska;

                                          ii)

                                          rekreačné plavidlá;

                                          iii)

                                          plavidlá, ktoré sa plavia výlučne v prístavných oblastiach alebo

                                          iv)

                                          príbrežné servisné plavidlá.

                        3.   Členské štáty, ktoré nemajú námorné prístavy a pod ktorých vlajkou sa neplavia žiadne osobné lode ani plavidlá patriace do rozsahu pôsobnosti tejto smernice, môžu uplatňovať výnimky z ustanovení tejto smernice okrem povinnosti stanovenej v druhom pododseku.
                  Členské štáty, ktoré chcú takúto výnimku využiť, oznámia Komisii najneskôr do 21. decembra 2019, či spĺňajú príslušné podmienky a Komisiu potom každoročne informujú o každej následnej zmene. Takéto členské štáty nesmú povoliť, aby sa osobné lode alebo plavidlá, ktoré patria do rozsahu pôsobnosti tejto smernice, plavili pod ich vlajkou dovtedy, kým túto smernicu netransponujú a nevykonajú.“

                  3.

                  Článok 4 sa nahrádza takto:
                  „Článok 4
                  Kategorizácia morských oblastí a triedy osobných lodí
                  1.   Morské oblasti sa delia na tieto kategórie:

                              ‚Oblasť A‘

                              je morská oblasť mimo oblastí B, C a D.

                              ‚Oblasť B‘

                              je morská oblasť, ktorej zemepisné súradnice sa ani v jednom bode nenachádzajú ďalej ako 20 míľ od pobrežnej čiary zodpovedajúcej strednej výške prílivu, ale ktorá je mimo oblastí C a D.

                              ‚Oblasť C‘

                              je morská oblasť, ktorej zemepisné súradnice sa ani v jednom bode nenachádzajú ďalej ako 5 míľ od pobrežnej čiary zodpovedajúcej strednej výške prílivu, ale mimo morskej oblasti D, ak existuje.
                              Navyše pravdepodobnosť prekročenia 2,5 metra významnej výšky vlny je menšia ako 10 % počas jedného roka v prípade celoročnej prevádzky alebo počas špecifického obdobia v prípade sezónnej prevádzky, napr. letnej prevádzky.

                              ‚Oblasť D‘

                              je morská oblasť, ktorej zemepisné súradnice sa ani v jednom bode nenachádzajú ďalej ako 3 míle od pobrežnej čiary zodpovedajúcej strednej výške prílivu.
                              Navyše pravdepodobnosť prekročenia 1,5 metra významnej výšky vlny je menšia ako 10 % počas jedného roka v prípade celoročnej prevádzky alebo počas špecifického obdobia v prípade sezónnej prevádzky, napr. letnej prevádzky.

                        2.   Každý členský štát:

                              a)

                              vypracuje a v prípade potreby aktualizuje zoznam morských oblastí v jeho právomoci;

                              b)

                              vymedzí vnútornú hranicu morskej oblasti najbližšie k jeho pobrežnej čiare;

                              c)

                              uverejní zoznam vo verejnej databáze prístupnej na webovom sídle príslušného námorného orgánu;

                              d)

                              oznámi Komisii, kde sa takéto informácie nachádzajú, a skutočnosť, že sa vykonali zmeny v zozname.

                        3.   Odchylne od povinnosti vypracovať zoznam morských oblastí, môže Grécko v prípade potreby vypracovať a aktualizovať zoznam námorných trás v Grécku, pričom použije zodpovedajúce kritériá pre kategórie uvedené v odseku 1.
                  4.   Osobné lode sú rozdelené do týchto tried podľa morských oblastí, v ktorých sa môžu plaviť:

                              ‚Trieda A‘

                              je osobná loď, ktorá vykonáva vnútroštátnu plavbu v oblastiach A, B, C a D.

                              ‚Trieda B‘

                              je osobná loď, ktorá vykonáva vnútroštátnu plavbu v oblastiach B, C a D.

                              ‚Trieda C‘

                              je osobná loď, ktorá vykonáva vnútroštátnu plavbu v oblastiach C a D.

                              ‚Trieda D‘

                              je osobná loď, ktorá vykonáva vnútroštátnu plavbu v oblasti D.

                        5.   Na vysokorýchlostné osobné plavidlá sa uplatňujú kategórie vymedzené v kapitole 1 (1.4.10) a (1.4.11) Kódexu o vysokorýchlostných plavidlách z roku 1994 alebo kapitole 1 (1.4.12) a (1.4.13) Kódexu o vysokorýchlostných plavidlách z roku 2000.“

                  4.

                  Článok 5 sa mení takto:

                              a)

                              v odseku 2 sa druhý pododsek nahrádza takto:
                              „Každý členský štát, ak je v postavení prístavného štátu, uznáva bezpečnostný certifikát vysokorýchlostného plavidla a povolenie na prevádzku, ktoré vydal iný členský štát pre vysokorýchlostné osobné plavidlá, ak vykonávajú vnútroštátnu plavbu, alebo bezpečnostný certifikát osobnej lode uvedený v článku 13, ktorý vydal iný členský štát pre osobné lode, ak vykonávajú vnútroštátnu plavbu.“;

                              b)

                              odsek 3 sa vypúšťa;

                              c)

                              odsek 4 sa nahrádza takto:
                              „4.   Vybavenie námorných lodí, ktoré spĺňa požiadavky stanovené v smernici Európskeho parlamentu a Rady 2014/90/EÚ (*2), sa považuje za vybavenie spĺňajúce požiadavky tejto smernice.

                                 (*2)  Smernica Európskeho parlamentu a Rady 2014/90/EÚ z 23. júla 2014 o vybavení námorných lodí a o zrušení smernice Rady 96/98/ES (Ú. v. EÚ L 257, 28.8.2014, s. 146).“"

                  5.

                  Článok 6 sa mení takto:

                              a)

                              odsek 1 sa mení takto:

                                          i)

                                          písmeno a) sa nahrádza takto:

                                                      „a)

                                                      stavba a údržba trupu, hlavné a pomocné strojné zariadenia, elektrické a automatické časti sú v súlade s normami stanovenými pre klasifikáciu podľa pravidiel uznanej organizácie alebo ekvivalentných pravidiel, ktoré používa správny orgán v súlade s článkom 11 ods. 2 smernice Európskeho parlamentu a Rady 2009/15/ES (*3);

                                             (*3)  Smernica Európskeho parlamentu a Rady 2009/15/ES z 23. apríla 2009 o spoločných pravidlách a normách pre organizácie vykonávajúce inšpekcie a prehliadky lodí a pre príslušné činnosti námorných úradov (Ú. v. EÚ L 131, 28.5.2009, s. 47).“;"

                                          ii)

                                          písmeno c) sa vypúšťa;

                              b)

                              v odseku 2 písm. b):

                                          —

                                          bod ii) sa vypúšťa;

                                          —

                                          bod iii) sa nahrádza takto:

                                                      „iii)

                                                      bez ohľadu na bod i) sú nové osobné lode triedy D oslobodené od požiadavky minimálnej výšky čela stanovenej v Medzinárodnom dohovore o nákladových čiarach ponoru z roku 1966;“

                              c)

                              odsek 3 sa mení takto:

                                          i)

                                          písmená c) a d) sa nahrádzajú takto:

                                                      „c)

                                                      existujúce osobné lode tried C a D musia spĺňať špecifické relevantné požiadavky tejto smernice a v súvislosti so záležitosťami, na ktoré sa nevzťahujú takéto požiadavky, musia spĺňať pravidlá správneho orgánu štátu vlajky, ktorých úroveň bezpečnosti musí mať úroveň ekvivalentnú s úrovňou v kapitole II-1 a kapitole II-2 prílohy I, pričom sa v nich zohľadňujú špecifické miestne prevádzkové podmienky, ktoré sa týkajú morských oblastí, v ktorých sa lode takýchto tried môžu plaviť; existujúce osobné lode tried C a D môžu začať vykonávať pravidelnú vnútroštátnu plavbu v prístavnom štáte, ak správny orgán štátu vlajky získa súhlas prístavného štátu s takýmito pravidlami;

                                                      d)

                                                      ak členský štát zastáva názor, že pravidlá, ktoré požaduje správny orgán prístavného štátu podľa písmena c) tohto odseku, sú neprimerané, bezodkladne o tom informuje Komisiu. Komisia prijme vykonávacie akty obsahujúce rozhodnutie, či sú uvedené pravidlá primerané. Uvedené vykonávacie akty sa prijmú v súlade s postupom preskúmania uvedeným v článku 11 ods. 2.“;

                                          ii)

                                          písmená e) a f) sa vypúšťajú;

                              d)

                              odsek 4 sa mení takto:

                                          i)

                                          v písmene a) sa tretia zarážka nahrádza takto:

                                                      „—

                                                      úplne nespĺňajú požiadavky Kódexu bezpečnosti pre plavidlá s dynamickým vztlakom (Kódex DSC) uvedené v rezolúcii IMO A.373(10), v jej aktuálnom znení;“;

                                          ii)

                                          písmeno c) sa nahrádza takto:

                                                      „c)

                                                      konštrukcia a údržba vysokorýchlostných osobných plavidiel a ich vybavenia sú v súlade s pravidlami klasifikácie vysokorýchlostných plavidiel uznanej organizácie alebo ekvivalentnými pravidlami, ktoré používa správny orgán v súlade s článkom 11 ods. 2 smernice 2009/15/ES.“;

                              e)

                              dopĺňajú sa tieto odseky:
                              „5.   Pokiaľ ide o opravy, prestavby a modifikácie podstatného charakteru v prípade nových a existujúcich lodí a činnosti súvisiace s vybavením, sú v súlade s požiadavkami na nové lode stanovenými v odseku 2 písm. a); zmeny vykonané na lodi, ktorých cieľom je iba dosiahnutie vyššej úrovne schopnosti udržať sa na hladine, sa nepovažujú za úpravy podstatného charakteru.
                              6.   Lode postavené z rovnocenného materiálu pred 20. decembrom 2017 musia spĺňať požiadavky tejto smernice do 22. decembra 2025.
                              7.   Odchylne od tejto smernice môže členský štát s viac ako 60 osobnými loďami postavenými zo zliatiny hliníka, ktoré sa k 20. decembru 2017 plavia pod jeho vlajkou, oslobodiť od uplatňovania ustanovení tejto smernice tieto osobné lode na tieto obdobia:

                                          a)

                                          osobné lode triedy B, C a D postavené zo zliatiny hliníka po 20. decembri 2017 na obdobie 10 rokov od uvedeného dátumu a

                                          b)

                                          osobné lode triedy B, C a D postavené zo zliatiny hliníka pred 20. decembrom 2017 na obdobie 12 rokov od uvedeného dátumu,

                                    za predpokladu, že uvedené lode sa plavia výlučne medzi prístavmi tohto členského štátu.
                              Každý členský štát, ktorý hodlá túto výnimku využiť, oznámi Komisii do 21. decembra 2019 svoj zámer túto výnimku využiť a tiež Komisiu informuje o obsahu výnimky. Členské štáty tiež Komisii oznámia každú následnú zmenu. Komisia informuje ostatné členské štáty v súlade s článkom 9 ods. 4.“;

                  6.

                  Článok 7 sa mení takto:

                              a)

                              odsek 1 sa nahrádza takto:
                              „1.   Osobné lode ro-ro triedy C, ktorých kýly bol položené alebo sa nachádzali v podobnej etape stavby 1. októbra 2004 alebo po tomto dátume, a všetky osobné lode ro-ro tried A a B musia spĺňať požiadavky článkov 6, 8 a 9 smernice 2003/25/ES.“;

                              b)

                              odsek 2 sa vypúšťa.

                  7.

                  Článok 8 sa mení takto:

                              a)

                              v odseku 3 sa druhý pododsek vypúšťa;

                              b)

                              odsek 4 sa vypúšťa.

                  8.

                  Článok 9 sa mení takto:

                              a)

                              odsek 2 sa nahrádza takto:
                              „2.   Členský štát môže s prihliadnutím na postup stanovený v odseku 4 prijať opatrenia, ktoré umožňujú ekvivalenty pre určité osobitné požiadavky tejto smernice, ak sú takéto ekvivalenty účinné aspoň tak, ako takéto požiadavky.“;

                              b)

                              odsek 4 sa nahrádza takto:
                              „4.   Členský štát, ktorý využije práva priznané podľa odsekov 1, 2 alebo 3, postupuje v súlade s druhým až siedmym pododsekom tohto odseku.
                              Členský štát oznámi Komisii opatrenia, ktoré zamýšľa prijať, a k takémuto oznámeniu priloží dostatočné podrobností na potvrdenie, že úroveň bezpečnosti je primerane dodržaná.
                              Ak Komisia do šiestich mesiacov od oznámenia prijme vykonávacie akty obsahujúce jej rozhodnutie, že navrhované opatrenia nie sú odôvodnené, od uvedeného členského štátu sa požaduje, aby navrhované opatrenia zmenil alebo, aby ich neprijal. Uvedené vykonávacie akty sa prijmú v súlade s postupom preskúmania uvedeným v článku 11 ods. 2.
                              Prijaté opatrenia sa špecifikujú v príslušných vnútroštátnych právnych predpisoch a oznámia sa Komisii a ostatným členským štátom.
                              Všetky takéto opatrenia sa uplatňujú na všetky osobné lode tej istej triedy alebo plavidlá, ak sú v prevádzke za tých istých špecifikovaných podmienok, bez ohľadu na ich vlajku alebo štátnu príslušnosť, alebo miesto sídla ich prevádzkovateľa.
                              Opatrenia uvedené v odseku 3 sa uplatňujú iba dovtedy, kým je loď alebo plavidlo v prevádzke za špecifikovaných podmienok.
                              Členské štáty oznamujú Komisii opatrenia uvedené v druhom a štvrtom pododseku prostredníctvom databázy, ktorú na takýto účel vytvorí a prevádzkuje Komisia, a ku ktorej má Komisia a členské štáty prístup. Komisia sprístupní prijaté opatrenia na verejne dostupnom webovom sídle.“;

                              c)

                              v odseku 5 sa písmeno c) nahrádza takto:

                                          „c)

                                          Komisia prijme vykonávacie akty obsahujúce jej rozhodnutie, či rozhodnutie členského štátu pozastaviť prevádzku takejto lode alebo plavidla alebo uložiť dodatočné opatrenia je oprávnené z dôvodov vážneho nebezpečenstva pre životy alebo majetok alebo životné prostredie, a ak pozastavenie prevádzky alebo uloženie dodatočných opatrení nie sú odôvodnené, obsahujúce jej rozhodnutie, ktorým žiada dotknutý členský štát odvolať pozastavenie prevádzky alebo opatrenia. Uvedené vykonávacie akty sa prijmú v súlade s postupom preskúmania uvedeným v článku 11 ods. 2.“

                  9.

                  Článok 10 sa mení takto:

                              a)

                              v odseku 1 sa písmeno d) nahrádza takto:

                                          „d)

                                          špecifické odkazy na „medzinárodné dohovory“ a rezolúcie IMO uvedené v článku 2 písm. g), m), q) a zb), článku 3 ods. 2 písm. a), článku 6 ods. 1 písm. b) a článku 6 ods. 2 písm. b).“;

                              b)

                              v odseku 2;

                                          i)

                                          písmeno b) sa nahrádza takto:

                                                      „b)

                                                      sa na základe skúseností upravili technické špecifikácie nachádzajúce sa v zmenách medzinárodných dohovorov, ktoré sa týkajú lodí tried B, C a D a plavidiel;“;

                                          ii)

                                          dopĺňajú sa tieto písmená:

                                                      „c)

                                                      sa zjednodušili a vyjasnili technické prvky, a to na základe skúseností získaných pri ich vykonávaní;

                                                      d)

                                                      sa aktualizovali odkazy na iné nástroje Únie uplatniteľné na osobné lode vykonávajúce vnútroštátnu prepravu.“;

                              c)

                              odseky 3 a 4 sa nahrádzajú takto:
                              „3.   Komisia je splnomocnená prijímať delegované akty v súlade s článkom 10a s cieľom prijať zmeny k tejto smernici uvedené v odsekoch 1 a 2 tohto článku.
                              4.   Za výnimočných okolností, ak je to náležite zdôvodnené príslušnou analýzou Komisie a s cieľom predísť závažnému a neprijateľnému ohrozeniu námornej bezpečnosti, zdravia, životných alebo pracovných podmienok na palubách lodí alebo morského prostredia, alebo predísť nesúladu s právnymi predpismi Únie v oblasti námornej dopravy, je Komisia splnomocnená prijímať delegované akty v súlade s článkom 10a, ktorými sa mení táto smernica s cieľom neuplatňovať na účely tejto smernice zmenu medzinárodných nástrojov uvedených v článku 2.
                              Uvedené delegované akty sa prijmú najmenej tri mesiace pred uplynutím lehoty medzinárodne stanovenej pre automatické prijatie príslušnej zmeny alebo pred plánovaným dátumom nadobudnutia účinnosti danej zmeny. V období pred nadobudnutím účinnosti takého delegovaného aktu sa členské štáty zdržia akejkoľvek iniciatívy zameranej na začlenenie zmeny do vnútroštátnych právnych predpisov alebo na uplatňovanie zmeny v dotknutom medzinárodnom nástroji.“

                  10.

                  Vkladá sa tento článok:
                  „Článok 10a
                  Vykonávanie delegovania právomocí
                  1.   Komisii sa udeľuje právomoc prijímať delegované akty uvedené v článku 10 ods. 3 a 4 za podmienok stanovených v tomto článku.
                  2.   Právomoc prijímať delegované akty uvedené v článku 10 ods. 3 a 4 sa Komisii udeľuje na obdobie siedmich rokov od 20. decembra 2017. Komisia vypracuje správu týkajúcu sa delegovania právomoci najneskôr deväť mesiacov pred uplynutím tohto sedemročného obdobia. Delegovanie právomoci sa automaticky predlžuje o rovnako dlhé obdobia, pokiaľ Európsky parlament alebo Rada nevznesú voči takémuto predĺženiu námietku najneskôr tri mesiace pred koncom každého obdobia.
                  3.   Delegovanie právomoci uvedené v článku 10 ods. 3 a 4 môže Európsky parlament alebo Rada kedykoľvek odvolať. Rozhodnutím o odvolaní sa ukončuje delegovanie právomoci, ktoré sa v ňom uvádza. Rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie alebo k neskoršiemu dátumu, ktorý je v ňom určený. Nie je ním dotknutá platnosť delegovaných aktov, ktoré už nadobudli účinnosť.
                  4.   Komisia pred prijatím delegovaného aktu konzultuje s odborníkmi určenými jednotlivými členskými štátmi v súlade so zásadami stanovenými v Medziinštitucionálnej dohode z 13. apríla 2016 o lepšej tvorbe práva.
                  5.   Komisia oznamuje delegovaný akt hneď po prijatí súčasne Európskemu parlamentu a Rade.
                  6.   Delegovaný akt prijatý podľa článku 10 ods. 3 alebo 4 nadobudne účinnosť, len ak Európsky parlament alebo Rada proti nemu nevzniesli námietku v lehote dvoch mesiacov odo dňa oznámenia uvedeného aktu Európskemu parlamentu a Rade alebo ak pred uplynutím uvedenej lehoty Európsky parlament a Rada informovali Komisiu o svojom rozhodnutí nevzniesť námietku. Na podnet Európskeho parlamentu alebo Rady sa táto lehota predĺži o dva mesiace.“

                  11.

                  Článok 11 sa mení takto:

                              a)

                              odsek 2 sa nahrádza takto:
                              „2.   Ak sa odkazuje na tento odsek, uplatňuje sa článok 5 nariadenia Európskeho parlamentu a Rady (EÚ) č. 182/2011 (*4).

                                 (*4)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).“;"

                              b)

                              odsek 3 sa vypúšťa.

                  12.

                  Článok 12 sa mení takto:

                              a)

                              odsek 1 sa nahrádza takto:
                              „1.   Všetky osobné lode sa podrobia obhliadkam správneho orgánu štátu vlajky stanoveným v písmenách a), b) a c):

                                          a)

                                          úvodnej obhliadke pred uvedením lode do prevádzky;

                                          b)

                                          pravidelným obhliadkam raz za 12 mesiacov a

                                          c)

                                          dodatočným obhliadkam podľa okolností.“;

                              b)

                              odsek 2 sa vypúšťa.

                  13.

                  Článok 13 sa mení takto:

                              a)

                              odsek 1 sa nahrádza takto:
                              „1.   Všetky nové a existujúce osobné lode, ktoré spĺňajú požiadavky stanovené v tejto smernici, majú v súlade s touto smernicou bezpečnostný certifikát osobnej lode. Certifikát má formát stanovený v prílohe II. Tento certifikát vydá správny orgán štátu vlajky po vykonaní úvodnej obhliadky, ako sa uvádza v článku 12 ods. 1 písm. a).“;

                              b)

                              v odseku 3 sa tretí pododsek nahrádza takto:
                              „Pred vydaním povolenia na prevádzku vysokorýchlostného osobného plavidla na vnútroštátnu plavbu v prístavnom štáte odsúhlasí správny orgán štátu vlajky s prístavným štátom všetky prevádzkové podmienky súvisiace s prevádzkou plavidla v uvedenom štáte. Správny orgán štátu vlajky uvedie všetky takéto podmienky na povolení na prevádzku.“;

                              c)

                              odsek 4 sa nahrádza takto:
                              „4.   Na certifikáte lode alebo plavidla sa uvedú dodatočné bezpečnostné opatrenia, ekvivalenty a výnimky udelené lodiam alebo plavidlám podľa článku 9 ods. 1, 2 a 3 a v súlade s ním.“

                  14.

                  Článok 14 sa vypúšťa.

                  15.

                  Vkladá sa tento článok:
                  „Článok 16a
                  Preskúmanie
                  Komisia vyhodnotí vykonávanie tejto smernice a výsledky hodnotenia predloží Európskemu parlamentu a Rade do 22. decembra 2026.“;

                  16.

                  Príloha I sa mení takto:

                              a)

                              v kapitole II-2 časti A bode 13.1 sa prvý pododsek nahrádza takto:
                              „Na všetkých lodiach musia byť trvalo vyvesené prehľadné plány pre inštruktáž lodných dôstojníkov, ktoré pre každú palubu jasne znázorňujú kontrolné stanice, rôzne požiarne úseky uzavreté deliacimi plochami triedy ‚A‘, úseky uzavreté deliacimi plochami triedy ‚B‘ s podrobným popisom systémov hlásenia požiaru a požiarneho poplachu, inštalácie samočinných hasiacich zariadení, hasiacich prístrojov, prostriedkov prístupu do rôznych oddelení, na rôzne paluby atď. a vetracie systémy vrátane podrobného popisu umiestnenia ovládacích prvkov ventilátorov, umiestení požiarnych ventilov a identifikačných čísel ventilátorov obsluhujúcich každý úsek. Vyššie uvedené podrobnosti môžu byť alternatívne zhrnuté v brožúre, ktorej výtlačok musí mať každý dôstojník a jeden výtlačok musí byť vždy na prístupnom mieste na palube. Plány a brožúry sa musia aktualizovať, všetky zmeny sa musia do nich čo najskôr, ako je to možné, zaznamenať. Popis v týchto plánoch a brožúrach musí byť v úradnom jazyku štátu vlajky. Ak tento jazyk nie je angličtina ani francúzština, musí byť zahrnutý preklad do jedného z týchto jazykov. V prípade, že loď vykonáva vnútroštátnu plavbu v inom členskom štáte, doplní sa preklad do úradného jazyka uvedeného prístavného štátu, pokiaľ týmto jazykom nie je angličtina ani francúzština.“;

                              b)

                              v prvom odseku poznámky pod čiarou č. 1 k tabuľke v kapitole III bode 2 sa úvodná časť nahrádza takto:
                              „Záchranným plavidlom môžu byť záchranné člny alebo záchranné plte alebo ich kombinácia v súlade s predpisom III/2.2. Ak je to odôvodnené chránenou povahou plavby a/alebo priaznivými poveternostnými podmienkami v oblasti plavby, môže správny orgán štátu vlajky so zreteľom na odporúčania uvedené v obežníku MSC/Circ.1046 IMO povoliť podľa nich, pokiaľ to neodmietne prístavný členský štát:“.

            Článok 2
      Transpozícia
      1.   Členské štáty prijmú a uverejnia najneskôr do 21. decembra 2019 opatrenia potrebné na dosiahnutie súladu s touto smernicou. Bezodkladne o tom informujú Komisiu.
      Tieto ustanovenia uplatňujú od 21. decembra 2019.
      Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
      2.   Členské štáty oznámia Komisii znenie hlavných opatrení vnútroštátnych právnych predpisov, ktoré prijmú v oblasti pôsobnosti tejto smernice.
      Článok 3
      Nadobudnutie účinnosti
      Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
      Článok 4
      Adresáti
      Táto smernica je určená členským štátom.

         V Štrasburgu 15. novembra 2017

               Za Európsky parlament

               predseda

            A. TAJANI

               Za Radu

               predseda

            M. MAASIKAS

         (1)  Ú. v. EÚ C 34, 2.2.2017, s. 167.

         (2)  Pozícia Európskeho parlamentu zo 4. októbra 2017 (zatiaľ neuverejnená v úradnom vestníku) a rozhodnutie Rady z 23. októbra 2017.

         (3)  Smernica Európskeho parlamentu a Rady 2009/45/ES zo 6. mája 2009 o bezpečnostných pravidlách a normách pre osobné lode (Ú. v. EÚ L 163, 25.6.2009, s. 1).

         (4)  Smernica Európskeho parlamentu a Rady 2002/59/ES z 27. júna 2002, ktorou sa zriaďuje monitorovací a informačný systém Spoločenstva pre lodnú dopravu a ktorou sa zrušuje smernica Rady 93/75/EHS (Ú. v. ES L 208, 5.8.2002, s. 10).

         (5)  Smernica Európskeho parlamentu a Rady 2009/16/ES z 23. apríla 2009 o štátnej prístavnej kontrole (Ú. v. EÚ L 131, 28.5.2009, s. 57).

         (6)  Smernica Európskeho parlamentu a Rady 2003/25/ES zo 14. apríla 2003 o špecifických požiadavkách na stabilitu osobných lodí ro-ro (Ú. v. EÚ L 123, 17.5.2003, s. 22).

         (7)  Nariadenie Európskeho parlamentu a Rady (EÚ) č. 182/2011 zo 16. februára 2011, ktorým sa ustanovujú pravidlá a všeobecné zásady mechanizmu, na základe ktorého členské štáty kontrolujú vykonávanie vykonávacích právomocí Komisie (Ú. v. EÚ L 55, 28.2.2011, s. 13).

         (8)  Nariadenie Európskeho parlamentu a Rady (ES) č. 1406/2002 z 27. júna 2002, ktorým sa ustanovuje Európska námorná bezpečnostná agentúra (Ú. v. ES L 208, 5.8.2002, s. 1).


title: Smernica Komisie (EÚ) 2018/725 zo 16. mája 2018, ktorou sa na účely prispôsobenia technickému a vedeckému pokroku mení bod 13 časti III prílohy II k smernici Európskeho parlamentu a Rady 2009/48/ES o bezpečnosti hračiek, pokiaľ ide o chróm (VI)

text:
               17.5.2018

               SK

               Úradný vestník Európskej únie

               L 122/29

         SMERNICA KOMISIE (EÚ) 2018/725
   zo 16. mája 2018,
   ktorou sa na účely prispôsobenia technickému a vedeckému pokroku mení bod 13 časti III prílohy II k smernici Európskeho parlamentu a Rady 2009/48/ES o bezpečnosti hračiek, pokiaľ ide o chróm (VI)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na smernicu Európskeho parlamentu a Rady 2009/48/ES z 18. júna 2009 o bezpečnosti hračiek (1), a najmä na jej článok 46 ods. 1 písm. b),
   keďže:

               (1)

               V smernici 2009/48/ES sa stanovuje limitná hodnota pre chróm (VI) v zoškriabanom materiáli hračky, ako napr. nátery na hračkách, tvrdé a mäkké polyméry, drevo, textil a iné. Súčasná limitná hodnota (0,2 mg/kg) sa zakladá na pomyselne bezpečnej dávke 0,0053 μg chrómu (VI) na kg telesnej hmotnosti za deň, ktorú navrhol Úrad pre posudzovanie environmentálnych zdravotných rizík (Office of Environmental Health Hazard Assessment, OEHHA) Agentúry štátu Kalifornia na ochranu životného prostredia (2).

               (2)

               Na žiadosť Európskej komisie Vedecký výbor pre zdravotné a environmentálne riziká (Scientific Committee on Health and Environmental Risks, ďalej len „výbor SCHER“) v roku 2015 posúdil relevantnosť karcinogénneho potenciálu chrómu (VI), pokiaľ ide o rakovinu ústnej dutiny. Vo svojom stanovisku „Chróm (VI) v hračkách“, prijatom 22. januára 2015 (3), výbor SCHER uviedol, že okrem iného preskúmal podporný technický dokument OEHHA o Cieli v oblasti verejného zdravia, pokiaľ ide o chróm v pitnej vode (4), ako aj štúdiu Národného toxikologického programu USA (5). Výbor SCHER zastával názor, že dávka 0,0002 μg chrómu (VI) na kg telesnej hmotnosti za deň, ktorá podľa OEHHA súvisí s jedným dodatočným prípadom rakoviny z milióna, je vhodnou pomyselne bezpečnou dávkou.

               (3)

               Keďže deti sú vystavené chrómu (VI) aj prostredníctvom iných zdrojov, ako sú hračky, za základ pri výpočte limitnej hodnoty chrómu (VI) by sa mal vziať iba určitý percentuálny podiel pomyselne bezpečnej dávky. Maximálny podiel denného vystavenia chrómu (VI) prostredníctvom hračiek, ktorý odporúča Vedecký výbor pre toxicitu, ekotoxicitu a životné prostredie vo svojom stanovisku (6) z roku 2004, je 10 %. Tento percentuálny podiel dvakrát potvrdil Vedecký výbor pre zdravotné a environmentálne riziká v roku 2010 (7)
                   (8).

               (4)

               Okrem toho sa pre chróm (VI) a ďalšie chemické látky, ktoré sú obzvlášť toxické, v smernici 2009/48/ES v odôvodnení 22 navrhuje stanoviť limitné hodnoty na polovicu tých, ktoré príslušný vedecký výbor považuje za bezpečné, aby sa zabezpečilo, že budú prítomné iba stopy týchto látok, ktoré sú v súlade so správnou výrobnou praxou.

               (5)

            Uplatnenie hodnoty 10 % pomyselne bezpečnej dávky vynásobenej priemernou hmotnosťou dieťaťa vo veku do troch rokov, odhadovanou na 7,5 kg, vydelenej denným množstvom prehltnutého zoškriabaného materiálu hračky, odhadovaným na 8 mg/deň, a vynásobenej
                   viedlo výbor SCHER k tomu, aby navrhol vo svojom vyššie uvedenom stanovisku „Chróm (VI) v hračkách“ hodnotu 0,0094 mg/kg ako zrevidovanú limitnú hodnotu pre chróm (VI) v zoškriabanom materiáli hračky.

               (6)

               Súlad s navrhovanou limitnou hodnotou však nemožno overiť skúšobnou metódou opísanou v európskej norme EN 71-3:2013 + A1:2014, odkaz na ktorú bol uverejnený v Úradnom vestníku Európskej únie
                   (9). Navrhovaná limitná hodnota je takmer šesťkrát nižšia, než je najnižšia koncentrácia, ktorá sa môže spoľahlivo vyčísliť skúšobnou metódou opísanou v norme a ktorá je 0,053 mg/kg.

               (7)

               Za týchto okolností podskupina „Chemické látky“ expertnej skupiny pre bezpečnosť hračiek zriadenej Komisiou (10) odporučila na svojom zasadnutí 14. októbra 2016 znížiť limitné hodnoty pre chróm (VI) zo súčasných 0,2 mg/kg na 0,053 mg/kg. Podskupina „Chemické látky“ takisto odporučila preskúmať dostupné skúšobné metódy pre chróm (VI) každé dva roky s cieľom možnej identifikácie skúšobnej metódy, ktorá môže spoľahlivo merať aj nižšie koncentrácie, až kým sa dosiahne limitná hodnota, ktorú navrhuje výbor SCHER.

               (8)

               Európsky výbor pre normalizáciu (CEN) v súčasnosti skúma skúšobné metódy v norme EN 71-3, pokiaľ ide o zlepšenie detekcie chrómu (VI). Zrevidovaná skúšobná metóda by mala byť k dispozícii čoskoro, aby sa umožnilo spoľahlivo merať koncentrácie už pri hodnote 0,0025 mg/kg. Potom by bolo možné ďalej sprísniť limitnú hodnotu pre chróm (VI) v zoškriabanom materiáli hračky.

               (9)

               Smernica 2009/48/ES by sa preto mala zodpovedajúcim spôsobom zmeniť.

               (10)

               Opatrenia stanovené v tejto smernici sú v súlade so stanoviskom Výboru pre bezpečnosť hračiek,

         PRIJALA TÚTO SMERNICU:
   Článok 1
   V časti III prílohy II k smernici 2009/48/ES sa údaj pre chróm (VI) v bode 13 nahrádza takto:

                  Prvok

                  mg/kg
                  v suchom, krehkom, práškovom alebo ohybnom materiáli hračky

                  mg/kg
                  v tekutom alebo lepkavom materiáli hračky

                  mg/kg
                  v zoškriabanom materiáli hračky

                  „Chróm (VI)

                  0,02

                  0,005

                  0,053“

   Článok 2
   1.   Členské štáty prijmú a uverejnia najneskôr 17. novembra 2019 zákony, iné právne predpisy a správne opatrenia potrebné na dosiahnutie súladu s touto smernicou. Členské štáty bezodkladne oznámia Komisii znenie týchto ustanovení.
   Tieto ustanovenia sa uplatňujú od 18. novembra 2019.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice.
   Článok 3
   Táto smernica nadobúda účinnosť dvadsiatym dňom po jej uverejnení v Úradnom vestníku Európskej únie.
   Článok 4
   Táto smernica je určená členským štátom.

      V Bruseli 16. mája 2018

            Za Komisiu

            predseda

         Jean-Claude JUNCKER

      (1)  Ú. v. EÚ L 170, 30.6.2009, s. 1.

      (2)  OEHHA (1999). Cieľ v oblasti verejného zdravia, pokiaľ ide o chróm v pitnej vode. Odbor pre pesticídy a environmentálnu toxikológiu, Úrad pre posudzovanie environmentálnych zdravotných rizík, Agentúra štátu Kalifornia na ochranu životného prostredia, február 1999, uvedené v dokumente: Chemicals in Toys. A general methodology for assessment of chemical safety of toys with a focus on elements RIVM report 320003001/2008 (Chemické látky v hračkách. Všeobecná metodológia posudzovania chemickej bezpečnosti hračiek so zameraním na prvky správy RIVM č. 320003001/2008). Národný inštitút pre verejné zdravie a životné prostredie (RIVM) Holandska, s. 114, tabuľka 8-1.

      (3)  Vedecký výbor pre zdravotné a environmentálne riziká (SCHER), stanovisko „Chróm VI v hračkách“, prijaté 22. januára 2015, http://ec.europa.eu/health/sites/health/files/scientific_committees/environmental_risks/docs/scher_o_167.pdf.

      (4)  OEHHA (2011): Ciele v oblasti verejného zdravia, pokiaľ ide o chemikálie v pitnej vode. Šesťmocný chróm (Cr VI), http://oehha.ca.gov/water/phg/072911Cr6PHG.html.

      (5)  Národný toxikologický program (2008): Toxicology and Carcinogenesis Studies of Sodium Dichromate Dihydrate (CAS No. 7789-12-0) in F344/N Rats and B6C3F1 Mice (Drinking Water Studies) [Toxikologické a karcinogenézne štúdie, pokiaľ ide o dichróman sodný, dihydrát (CAS č. 7789-12-0) u F344/N potkanov a B6C3F1 myší (štúdie o pitnej vode)]. NTP TR 546, NIEHS Research Triangle Park, NC. NIH Publication No. 08-5887.

      (6)  Vedecký výbor pre toxicitu, ekotoxicitu a životné prostredie (Scientific Committee on Toxicity, Ecotoxicity and the Environment, CSTEE): Stanovisko „Assessment of the bioavailability of certain elements in toys“ (Posúdenie biologickej dostupnosti určitých prvkov v hračkách), prijaté 22. júna 2004, http://ec.europa.eu/health/archive/ph_risk/committees/sct/documents/out235_en.pdf.

      (7)  Vedecký výbor pre zdravotné a environmentálne riziká (SCHER): Stanovisko „Risk from organic CMR substances in toys“ (Riziko vyplývajúce z organických CMR látok v hračkách), prijaté 18. mája 2010.

      (8)  Vedecký výbor pre zdravotné a environmentálne riziká (SCHER): Stanovisko „Evaluation of the migration limits for chemical elements in Toys“ (Hodnotenie medzných hodnôt migrácie pre chemické prvky v hračkách), prijaté 1. júla 2010.

      (9)  Ú. v. EÚ C 378, 13.11.2015, s. 1.

      (10)  Pozri register expertných skupín Komisie, expertná skupina pre bezpečnosť hračiek (E01360), http://ec.europa.eu/transparency/regexpert/index.cfm?do=groupDetail.groupDetail&groupID=1360.